Der fyldes krudt i kanonen. Høstdagen på Museet Herregården Hessel skydes i gang med kanonsalut. Der lyder et stor brag, og så begynder hjulene lystigt at dreje rundt på mejetærskerne og de gamle selvbindere, der tidligere blev brugt til at høste korn. Årets udgave af høstdagen er lidt mere speciel end vanligt. For nøjagtig 50 år siden startede den første høstdag på Herregården Hessel, så derfor var der gjort klar til det helt store jubilæum. Grundet jubilæet var der i dagens anledning gjort ekstra meget ud af arrangementet. De fremmødte kunne derfor få et kig på mejetærskere, selvbindere og andre landbrugsmaskiner. Ikke nok med det var der budt op til dans - nærmere bestemt folkedans, og de sultne kunne smage ost og smør, der var lavet på gammeldags facon. Vil vise maskiner til ungdommen 300 frivillige var med til at afvikle arrangementet. En af disse var Søren Byrjalsen, der selv ejer flere selvbindere. Han er, hvis han selv skal sige det, en rigtig maskinnørd. De sidste 20 år har han været frivillig til høstdagen, og der er flere årsager til, hvorfor han kommer igen år efter år. - Jeg kommer igen grundet min store interesse for gamle maskiner, men også for at vise dem frem for unge, siger han, mens han står ved siden af sin røde selvbinder, der er fra 1957. Interessen for gamle maskiner står han langt fra alene med. Hundredvis af gæster var mødt op. Langt de fleste af samme grund. - For mig er det de fine gamle mejetærskere, der trækker, så dem har jeg fået et kig på, siger Per Dalgaard. De mange gæster betyder, at Høstdagen er den vigtigste dag på året for Herregården Hessel. Selvom kalenderåret siger 2021, er det ifølge museumsdirektøren vigtigt at kende til fortiden. - Det er ikke bare spændende og sjovt at se på. Det er historie. Det er formidling. Det er noget, som alle kan få noget ud af, siger Bodil Jakobsen, der er museumsdirektør på Herregården Hessel. Den betragtning er Søren Byrjalsen enig i, og næste år bliver med garanti hans 21. år som frivillig. - Fællesskabet, som man oplever som frivillig er en stor del af det, og det er det, der bærer det, fortæller han.

Opsummering:
300 frivillige var med til at afvikle arrangementet, der giver folk et indblik i, hvordan man høstede i 1800- og 1900-tallet.